stanford-oval/wikipedia huggingface dataset:
ביו-מחשב
רקע מדעי

ביו-מחשב משתמש בחומרים ביולוגים על מנת להציג פעולות חישוביות. הרעיון שמולקולות יכולות לחשב הוצע על ידי קבוצה של מדעני מחשב ומהנדסי חשמל שצפו בדרך שבה מידע מעובד באורגניזמים ותאים. המדענים השוו זאת לידע התאורטי שלהם במדעי המחשב והנדסת מחשבים. פריצת הדרך הראשונה בתחום נעשתה ב-1994 על ידי פרופסור לאונרד אדלמן (Adleman) מאוניברסיטת דרום קליפורניה. המושג "חישוב" מבוסס על דרך החשיבה ועיבוד המידע של בני האדם, אשר נעשית על ידי המוח. ההנחה היא, שתא בודד כיחידת החיים מכיל בקרבו תהליכים חישוביים שתפקידם ליישם תהליכי בקרה, לאגור מידע, לעבדו ולאחזרו. תהליכים אלו מבוצעים על ידי מסלולים מטבוליים מורכבים בהם יש קלטים ופלטים. ביו-מחשב מורכב ממסלול או סדרה של מסלולים מטבוליים המערבים חומרים ביולוגים מתוכננים על ידי בני אדם המשמשים כקלטים של מערכת. רעיון הביו-מחשב עלה כפתרון למגבלות המחשבים המסורתיים כגון הצורך בהעברת מידע רב תוך כדי אחסון מינימלי של המידע.
סוגי ביו-מחשב

ישנם שלושה סוגים של ביו-מחשב: מחשבים ביוכימיים, מחשבים ביו-מכניים ומחשבים ביו-אלקטרונים.
סוגי ביו-מחשב > מחשבים ביוכימיים

מחשבים ביוכימיים מפעילים תהליכי חישוב באמצעות מסלולים ביוכימיים מלאכותיים בהם המגיבים הנכנסים למסלול הביוכימי משמשים כקלט או קלטים והתוצרים היוצאים מהמסלול הביוכימי משמשים כפלט או פלטים. המסלול בנוי מראקציות רבות המזורזות בעזרת זרזים ביולוגים אשר מקבלים מגוון עצום של משובים אחוריים (feedback) או קדמיים (feed forward) על מנת ליצור פונקציות חישוביות. המסלול הביוכימי משמש כמעבד נתונים והתוצר הסופי הוא פונקציית החישוב. המשובים יכולים להיות חיוביים או שליליים הגורמים להגברת או להאטת התהליכים הביוכימיים בפלט. גורמי המשוב יכולים לכלול את רמת האנזימים, ריכוז המגיבים או התוצרים בראקציה. בנוסף גורמי המשוב יכולים להיות מולקולות המשפיעות אחת על השנייה דרך קשירתן ובעקבות כך לשנות את תגובתן הכימית. התוצר הייחודי שנוצר כתוצאה ממסלולים אלה מהווה את הפלט בדומה למערכת חישובית שבה קלט מתפרש לפלט.
סוגי ביו-מחשב > מחשבים ביו-מכניים

מחשבים ביו-מכניים דומים למחשבים ביוכימיים בכך ששניהם מציגים תוצר ספציפי המתפרש כפונקציית חישוב המתבססת על תנאים התחלתיים ספציפיים הפועלים כקלט. 
ההבדל המהותי בין שני סוגי הביו-מחשב הוא בכך שבמחשבים ביוכימיים, נוכחות או ריכוז של כימיקלים מסוימים מובילים לפלט. לעומת זאת, במחשבים ביו-מכנים המבנה התלת־ממדי של מולקולה ספציפית או קבוצה של מולקולות תחת אותם תנאים התחלתיים משמשת כפלט. 
מחשבים ביו-מכניים מסתמכים על מולקולות ספציפיות שבאופן טבעי מאמצות מבנים פיזיקליים מסוימים תחת תנאים כימיים שונים.
סוגי ביו-מחשב > מחשבים ביו-אלקטרונים

ביו-מחשב יכול גם להציג חישובים באופן אלקטרוני. בדומה למחשב ביוכימי וביו-מכני, תוצאת החישוב היא פלט אשר מבוסס על תנאים התחלתיים שמשמשים כקלט. במחשבים ביו-אלקטרונים, התוצר שנמדד הוא מוליכות חשמלית שנובעת מתהליכים ביואלקטרוניים המבוססים על ביו-מולקולות הפועלות בתהליכי מעבר אלקטרונים המשמשות כקלט של המערכת הביו אלקטרונית.
יישומים ביולוגים

לפי הדוגמה המרכזית של הביולוגיה המולקולרית קיים כיוון עיקרי אחד של ביטוי החומר התורשתי והוא מ-DNA ל-RNA ומ-RNA לחלבון. בעצם מהותה היא מהווה סוג של ביו-מחשב טבעי הבנוי מאינפורמציה המקודדת בחומר התורשתי.
שליפת האינפורמציה שבסופה נוצרים הפלטים בדמות פונקציות חלבוניות תלוי בקלטים רבים ובתהליכי בקרה המיושמים בתהליכי משוב מסובכים מאד.


תהליכי הבקרה והמשוב יכולים להיות ברמות השונות: רמת ה- DNA בו הפלט יהיה תהליך השעתוק, ברמת ה-RNA בו הפלט יהיה התרגום וברמת החלבון בו הפלט יהיה הפונקציה החלבונית. מדובר בתהליך מעגלי שכן חלק מהפונקציות החלבוניות המהוות כפלטים משמשות כקלטים לכל אחת מהרמות האחרות שהרי תפקידם לטפל ולבקר את תהליכי השעתוק והתרגום.
באפשרותנו לנצל מערכות אלו ברמות השונות על-מנת למדל תהליכים חישוביים.
יישומים ביולוגים > DNA

מולקולת ה- DNA מועדפת לבניית משטחים שעליהם יתבססו ביו-מחשבים בזכות תכונותיה הפיזיקליות והכימיות. המאמצים לרתום את החומר הגנטי ליישום תהליכים חישוביים נבעו מתוך ההבנה כי הגנום על כל נדבכיו פועל כביו-מחשב טבעי שהרי החומר הגנטי מקודד לחלבון שהפונקציה שלו מהווה את הפלט. יוצא אפוא שבחומר הגנטי מאוחסנת אינפורמציה המתבטאת בהתאם לקלטים ביולוגים הכוללים פקטורים מסוגים שונים.
 הרעיון של חישוב באמצעות DNA עדיין בתהליכי פיתוח ומחקר הן ברמת המבחנה (in vitro) והן ברמת האורגניזם השלם (in vivo). תוצאות מבטיחות במחקרים מסוגים אלה יאפשרו בעתיד פריצת דרך בתחומי הביולוגיה ומדעי המחשב גם יחד. 
חישוב מסוג זה מנוצל לצורך שימושים רבים, משערים לוגיים, למידה על דפוסי ביטוי של גנים שונים וכלה בדיאגנוזה וריפוי מחלות שונות. לדוגמה:
מכונת טיורינג.
DNA אוריגמי.
ננו-מכונות העשויות מ-DNA החודרות לתא וממפות באברונים שונים בתוך התא את שינויי ה-pH באותו הזמן.
שערים לוגיים באמצעות DNA ללא שימוש באנזימים.
שיגור תרופות חכמות שפעולתן תלויה בעיבוד נתוני הסביבה.
יישומים ביולוגים > RNA

RNA משמש נשא של האינפורמציה האגורה ב-DNA אשר בגרעין התא (בתאים אאוקריוטים) לתהליך ביטוי החלבונים בציטופלזמת התא. 
השילוב של יכולת אחסון מידע ב-RNA והעובדה ש-RNA יכול להיות מסונתז בתאים הופך אותו להיות חומר המוצא האידיאלי ליצירת ביו-מחשב in vivo. 

ישנם שני סוגים של מולקולות RNA אשר עליהם מתבסס הביו-מחשב. הסוג הראשון: RNAi - RNA interference- השתקת ביטוי גנים באמצעות מולקולות RNA קטנות קצרות (siRNA). בקרה על ידי RNAi מאפשרת חישובים לוגיים מרובי תפוקה. מולקולות ה-RNA הקצרות נקשרות לאזור שאינו מתורגם (UTR), בצד ה-’3 אשר ב- RNA שליח, (mRNA), באמצעות זיווג בסיסים ובכך לא מאפשרות תרגום חלבון ממולקולות אלה. עיקרון זה מאפשר ליצור מספר יישומים.
הסוג השני: מנגנון riboswitch - מבנים פנימיים יציבים של mRNA המאפשרים תרגום/ עיכוב תרגום חלבונים מה- mRNA. יצירת ה-riboswitches יכולה להשתנות בהתאם לקלטים שונים כגון טמפרטורה ומולקולות שונות. השפעות אלו והאינטראקציות בין riboswitches שונים בתוך אותה מולקולה ובין מולקולות שונות מאפשרות להנדס רשתות לוגיות. 
יישומים שונים התפרסמו בשנים האחרונות בנוגע לביו-מחשב המבוסס על RNA, כגון:
החדרה מתוכננת של אתרי קישור של מולקולות ה-RNA קטנות שונות ב-mRNA מסוים כדי להשתיק את אותה המולקולה בצורה ייחודית[1]. קומבינציות של מולקולות ה-RNA הקטנות מייצגות רשתות חישוב של NOT-AND-NOT או OR-OR-OR.
מולקולות ssDNA (מולקולות DNA קצרות) מעכבות ביטוי גנים המבוטאים בסרטן הערמונית. מולקולות DNA ארוכות המכילות רצפים משלימים לרצפי mRNA הקשורים לגנים המבוטאים ברמות לא נורמליות בתאי ערמונית סרטניים חודרות לתאי הערמונית. כאשר רמות של mRNA יתאימו לרמות ה-mRNA המאפיינות את סרטן הערמונית, מולקולות DNA הארוכות יעברו חיתוך למקטעים קצרים המעכבים את ביטוי הגנים המבוטאים באופן לא מבוקר.
יישומים ביולוגים > חלבונים

מערכות מבוססות חלבונים מסתמכות על בקרות שונות ברשתות ביולוגיות קיימות. הביו-מחשב הראשון התבסס על חלבונים (פקטורי שעתוק) המבקרים ביטוי גנים. הביו-מחשב אוסף קלטים שונים באמצעות רשתות חלבוניות שונות כדי לייצר שערים לוגיים שתוצרם יהיה פלט ייחודי כגון: AND, NOT. 


מחקרים נוספים בתחום מציגים יישומים שונים של הביו-מחשב מבוסס חלבונים, כגון:
רשתות חלבונים שמייצרות פלט התנהגותי בחיידקים.
זירוז ראקציות כימיות באמצעות אנזימים מתוכנתים.
ביוסנסור המייצר פלואורסצנציה ספציפית במנגנון של FRET- Fluorecsece Resonance Energy Transfer כתגובה לתהליכי זרחון ספציפיים בתא המשמשים כקלט ובכך מהווה אינדיקטור לפעילות תהליכים מסוימים ולנוכחות חומרים מסוימים.
היישום המידי של ביו מחשבים ברפואה הוא בתחום שיגור תרופות חכמות. המטרה שנשא התרופה יהיה בעל יכולת לקלוט את המידע מהסביבה לעבדו ולהחליט האם להפעיל את התרופה בהתאם לנתונים. לשם כך המשגר נושא בחובו אלמנט חישובי מתוכנן מראש הקולט מידע מהסביבה ומוציא פלט בצורת הפעלת התרופה באתר המטרה לפי התנאים שהוגדרו על ידי המתכנן.
ראו גם

ביוטכנולוגיה
ננוטכנולוגיה
ביוננוטכנולוגיה
שיגור תרופות
מחשב אלקטרוני
מחשוב DNA
ננוטכנולוגיית דנ"א
שער לוגי
RNAi
מחשוב DNA
ננו-מחשב
הערות שוליים

↑  Yaakov Benenson.; (2009). "Biocomputers: from test tubes to live cells",Mol.BioSyst. 5(7): 675–685. 
 doi:10.1039/b902484k. PMID 19562106.
↑  Błasiak J, Krasiński T, Popławski T, Sakowski S.; (2011). "DNA computing."Postepy Biochem. 57(1):13-23.
 PMID 21735816.
↑  Ratner T, Piran R, Jonoska N, Keinan E. Chem .; (2013). "Biologically relevant molecular transducer with increased computing power and iterative abilities." Chem Biol. 23;20(5):726-33. doi: 10.1016/j.chembiol.2013.02.016.
PMID 23706637.
↑  Saaem I, LaBean TH.; (2013). "Overview of DNA origami for molecular self-assembly, Wiley Interdiscip Rev Nanomed Nanobiotechnol.5(2):150-62. doi: 10.1002/wnan.1204. PMID 23335504.
↑  Modi, S., Nizak, C., Surana, S., Halder, S. & Krishnan; (2013)." Two DNA nano
machines map pH changes along intersecting endocytic pathways inside the same cell",Nature Nanotechnology.8(6):459-67. doi: 10.1038/nnano.2013.92. PMID 23708428.
↑  . Seelig, G., Soloveichik, D., Zhang, D. Y. & Winfree, E.; (2006). "Enzyme-free nucleic acid logic circuits",Science. 8;314(5805):1585-8.
 doi:10.1126/1132493. PMID 17158324
↑  Meikang Qiu, Emil Khisamutdinov, Zhengyi Zhao, Cheryl Pan, Jeong-Woo Choi, Neocles B.; (2013). "RNA nanotechnology for computer design and in vivo computation",Philos Trans A Math Phys Eng Sci. 2;371(2000):20120310. doi: 10.1098/rsta.2012.0310. PMID 24000362
↑  Yaakov Benenson, Binyamin Gil, Rivka Adar,Ehud Shapiro.; (2004)."An autonomous molecular computer for logical control of gene expression",Nature 429, 423-429.doi:10.1038/nature02551. PMID 15116117
↑  Călin C. Guet, Michael B. Elowitz, Weihong Hsing,Stanislas Leibler.; (2002)."Combinatorial Synthesis of Genetic Networks",Science.296(5572):1466-70.
doi:10.1126/science.1067407. PMID 12029133.
↑  Richard Jones.; (2009). "Computing with molecules.".Nat Nanotechnol. 2009 Apr;4(4):207.doi:10.1038/nnano.2009.61. PMID 19350021.
↑  Matthew Fosbrink, Nwe-Nwe Aye-Han, Raymond Cheong, Andre Levchenko, and Jin Zhang.; (2010). "Visualization of JNK activity dynamics with a genetically encoded fluorescent biosensor",pnas.23;107(12):5459-64. doi:10.1073/0909671107. PMID 20212108.
| --- | --- |
בקרת זהויות :  NKC: ph459465 
שרטוט סכמטי של הדוגמה המרכזית של הביולוגיה המולקולרית
ג'וזפה ארצ'ימבולדו

| --- | --- |

דיוקן עצמי
 לידה:  1527 מילאנו, דוכסות מילאנו, האימפריה הרומית הקדושה 
 פטירה:  11 ביולי 1593 (בגיל 66 בערך) מילאנו, דוכסות מילאנו, ספרד ההבסבורגית 
 תחום יצירה:  ציור 
 זרם באמנות:  מנייריזם 
 יצירות ידועות:  עורך הדין, ורטומנוס, ארבע העונות, דיוקני הדוכסיות 
 
ג'וזפה ארצ'ימבולדו (באיטלקית: Giuseppe Arcimboldo;‏ 1527 – 11 ביולי 1593) היה צייר איטלקי.
ביוגרפיה

ארצ'ימבולדו נודע בדיוקנאותיו שהורכבו מאלמנטים שונים הכוללים פירות, ירקות, פרחים, דגים וספרים.
בשנת 1562 מונה ארצ'ימבולדו לתפקיד צייר החצר של קיסר האימפריה הרומית הקדושה מקסימיליאן השני, ועבר להתגורר בווינה. ארצ'ימבולדו המשיך לכהן בתפקיד זה בתקופת מלכותו של בנו של מקסימיליאן - הקיסר רודולף השני. שני הקיסרים אהבו את יצירותיו יוצאות הדופן של ארצ'ימבולדו.
ארצ'ימבולדו שימש כמעצב החצר של החצר ההבסבורגית הקיסרית, ובמסגרת תפקידו עיצב פרטי לבוש ותפאורות וצייר עבור בית המלוכה.
סגנונו באותה תקופה היה יוצא דופן, ולמעשה כיום ניתן לאפיין את ציוריו כשייכים לסגנון הסוריאליזם, אף שקדמו בכ־350 שנה להולדתו של סגנון זה.
ארצ'ימבולדו נפטר במילאנו ב-11 ביולי 1593.
עבודותיו מוצגות במוזיאון לתולדות האמנות שבווינה, במוזיאון הלובר בפריז, בגלריית אופיצי שבפירנצה ובמוזיאונים נוספים.
רבות מעבודותיו של ארצ'ימבולדו נתגלו על ידי הסוריאליסט סלבדור דאלי.
בציורו של ארצ'ימבולדו "מים", נעשה שימוש לעטיפת האלבום Masque של להקת הרוק המתקדם האמריקאית, קנזס.
מקצת מיצירותיו > דיוקנאות

ורטומנוס - דיוקן קיסר האימפריה הרומית הקדושה רודולף השני
״הספרן״ - ככל הנראה דיוקנו של וולפגנג לציוס (אנ')
מקצת מיצירותיו > ארבעת היסודות

מים
אש
אדמה
אוויר
מקצת מיצירותיו > ארבע העונות

סתיו
חורף
אביב
קיץ
בן שמונה

"בן שמונה" או "נולד לשמונה" הוא תינוק שנולד בחודש השמיני להיריון. על פי תפיסה רווחת בעולם הרפואה בעת העתיקה ובימי הביניים, ששרדה עד ימינו כאמונה רפואית-עממית בקרב אוכלוסיות שונות, ולד שנולד בחודש השמיני להיריון לא ישרוד ועל פי רוב ימות, אולם ולד שנולד בחודש השביעי להיריון סיכוייו גדולים יותר לחיות.
תפיסה זו נזכרה אף בתלמוד, בהקשר של קביעה הלכתית שהנולד לשמונה, אך לא הנולד לשבעה, דינו כנפל. קביעה זו גררה בעקבותיה דיון בקונפליקט תורה ומדע, מאחר שלפי המקובל כיום, תינוק הנולד בחודש השמיני עשוי לחיות, ואחוזי התמותה של פגים יורדים ככל שעולה גילם.
מקור

התיעוד הראשון הידוע של אמונה זו במאה החמישית לפני הספירה, באיליאדה של הומרוס שם מוזכר כוח החיים של הנולד בחודש השביעי להריון, ובחיבור המיוחס לרופא היווני היפוקרטס, שם נכתב כי בחודש השמיני ישנה מחלה הן של האם והן של העובר, ומחלה זו מסתיימת במוות.
ממקור אחר המיוחס להיפוקרטס, עולה שאמונה זו רווחה אצל הנשים והמיילדות, והרופאים קיבלו קביעה זו על פי עדותן. אמונה זו כתובה בכתבי רופאים נוספים כגון גלינוס, סורנוס, ואבן סינא, וניתנו לה הסברים תאורטיים שונים.
לעומתם אריסטו לא קיבל קביעה זו, אולם גם הוא כותב שהנולד לשמונה סיכוייו פחותים משל בן שבעה.
הרופילוס הרופא מאלכסנדריה דחה אמונה זו מכול וכול. לפיו, אמונה זו מתבססת על טעויות בחישוב זמן ההיריון.
חוקרים שונים העלו השערות לתפוצת אמונה זו: לפי אחת ההשערות, רבים מרופאי העולם העתיק קיבלו אמונה זו מהנשים והמיילדות ללא בדיקה. יש הסבורים שהדבר נובע מהאמונה המיסטית במספר שבע, או על פי האמונה שהחודש השמיני להיריון משויך לשלטון כוכב שבתאי, הגורם למוות.
בחז"ל

על פי המשנה והתלמוד, יילוד שנולד בחודש השמיני הוא כנפל, שלא ישרוד עד לגיל שלושים יום, וניתן לו מעמד הלכתי מיוחד, למשל אסור לחלל שבת עבורו, ואפילו לא ליטלו לצורך הנקתו, שכן הוא מוקצה: "דתנו רבנן ובן שבעה מחללין עליו את השבת ובן ח' אין מחללין עליו את השבת." בטעם שאין מחללין עליו את השבת כתב רש"י "שהרי כמת הוא".
עם זאת, לפי דעת רבי יהודה הנשיא המובאת בתוספתא, בן שמונה מזוהה לפי מידת התפתחותו: "סימניו נכרין בו צפורניו ושערו שלא גמרו". כך פסקו להלכה הרמב"ם והשו"ע. הלכה זו נוהגת גם כשידוע בוודאות שהעובר נולד בחודש השמיני להריון, שכן אם הוא שלם הוא נחשב ל"בן שבעה" שנשתהה ברחם. כלשון הרמב"ם: "מי שנולד בחדש השמיני אם היה שלם בשערו ובצפרניו הרי זה ולד שלם ובן שבעה הוא אלא שנשתהה ומותר לטלטלו בשבת ואינו כאבן ומלין אותו בשבת אבל אם נולד ושערו לקוי ואין צפרניו שלימין כברייתן הרי זה בן שמנה ודאי שלא היה ראוי להולד אלא בתשעה ויצא קודם שיגמר".
הפוסקים כיום סבורים שיש להתייחס לכל בני השמונה כאל תינוקות בני קיימא לכל דבר, שכן ניכר שעל ידי טכנולוגיה רפואית ושימוש באינקובטור ניתן להצילם. על השינוי בין תפיסת התלמוד לימינו כתב החזון איש ש"נשתנו הטבעים" כלומר המציאות השתנתה מזמן התלמוד לימינו. הרב שמואל הלוי ואזנר כתב ש"השתנתה הטכניקה".
הערות שוליים

↑  רייס ואש, Obstetrics & Gynecology כרך 72, 1988, The eighth month fetus : classical sources for a modern superstition.
↑  ספר האיליאדה להומרוס, ספר 19 עמוד 118
↑  משנה, מסכת חולין, פרק ד', משנה ד'
↑  תלמוד בבלי, מסכת שבת, דף קל"ה, עמוד א'
↑  תלמוד בבלי, מסכת שבת, דף קל"ה, עמוד א'
↑  תוספתא שבת ט"ז הלכה ד'
↑  משנה תורה לרמב"ם, ספר אהבה, הלכות מילה, פרק א', הלכה י"ג
↑  שולחן ערוך, אורח חיים, סימן ש"ל, סעיף ז'
↑  שמירת שבת כהלכתה לו, יב
↑  ספר חזון איש חלק יורה דעה סימן קנה סעיף ד'
↑  ראו שו"ת שבט הלוי חלק ג' סימן קמ"א אות ב' "דְוֶכִי על הרופאים אנו סומכין בזה עד שנצרוך לדון אם נאמנים על דבר חמור כזה, הלא על מה שעינינו רואים אנו סומכים וכי אפשר או מותר להעלים עין מאמת זה שכבר יצאו אלפי ילדים כאלה מכלי אינקובטור והם חיים וגדלים אתנו, ואין זה מכחיש כלל להוראת הש"ס ופוסקים דאסור אפילו לטלטל דודאי כיון דבימיהם לא הייתה תקוה לזה, ונדון מעיקרא לאבדן הרי הוא כאבן ואסור לפקח עליו ואפילו לטלטל, משא"כ בזמנינו דיש תקוה גדולה ושכיחא להביאו לתחיה גם לפי יסודות הש"ס מותר וחיוב לפקח עליו ומותר לטלטלו."
ביביאנה פרננדס

| --- | --- |

 לידה:  13 בפברואר 1954 (בת 70) טנג'יר, האזור הבין-לאומי של טנג'יר 
 שם במה:  Bibi Andersen 
 מדינה:  ספרד 
 תקופת הפעילות:  מ-1977 
 פרופיל ב-IMDb
 
ביביאנה מנואלה פרננדס צ'יקה (בספרדית: Bibiana Manuela Fernández Chica; נולדה ב-13 בפברואר 1954), הידועה גם בשם הבמה שלה ביבי אנדרסן, היא שחקנית, דוגמנית, זמרת ומנחת טלוויזיה ספרדייה.
ביוגרפיה

נולדה בטנג'יר שבמרוקו כזכר בשם מנואל, כאשר הייתה ילדה היא ומשפחתה עברו למאלגה שבספרד. היא עברה לברצלונה כדי להגשים את חלומה לעסוק באמנות. עם התבגרותה עברה התאמה מגדרית, ואמצה את שם הבמה ביבי אנדרסן (שמקורו בכתיב שגוי של שמה של השחקנית השוודית ביבי אנדרסון).
היא החלה להופיע בקברטים, והופעתה הראשונה בקולנוע הייתה בשנת 1977 בסרט Cambio de Sexo ("שינוי מין") בבימויו של ויסנטה ארנדה. הופעתה זו הפכה אותה לידוענית בספרד, והיא פרסמה פזמונים אחדים.
בשנת 1980 יצא לאור אלבום היחיד ובו להיטיה "Call Me Lady Champagne" ("קרא לי ליידי שמפניה") ו"Sálvame" ("תציל אותי").
באמצע שנות ה-80 החלה להופיע בסרטיו של פדרו אלמודובר, שבהם מילאה תפקידים אחדים שהדגישו את נשיותה. בשל הופעותיה החוזרות בסרטים של אלמודובר, דבק בה לעיתים הכינוי "נערת אלמודובר" (Chica Almodóvar). הופיעה גם בסרטים נוספים ובתוכניות אירוח.
בשנת 1998 הפכה את שמה הרשמי, ביביאנה פרננדס, גם לשם הבמה שלה. בשנת 2005 החלה להופיע בתוכנית בערוץ 4 הספרדי.
בשנת 2014, בגיל 60, השתתפה פרננדס בעונה ה-13 של תוכנית המציאות הספרדית "הישרדות" משם הודחה חמישית.
בשנת 2017 השתתפה גם בעונה השנייה של תוכנית המציאות "מאסטר שף VIP" בגרסתה הספרדית, משם הודחה שביעית.
אחדים מהסרטים שבהם הופיעה

Cambio de Sexo ‏(1977), בבימויו של ויסנטה ארנדה.
La noche más hermosa ‏(1983), בבימויו של מנואל גוטיירס אראגון.
מטדור (1986), בבימויו של פדרו אלמודובר. בסרט זה גילמה צוענייה המחזיקה תינוק ועוסקת במכירת פרחים ובהגדת עתידות.
חוק התשוקה (1986), בבימויו של פדרו אלמודובר. בסרט זה גילמה את דמותה של דוגמנית עסוקה, שחברתהּ הטרנסקסואלית מגדלת את בתהּ.
עקבים גבוהים (1992), בבימויו של פדרו אלמודובר. בסרט זה גילמה את דמותה של אסירה, המובילה את חברותיה לכלא בריקוד סוער.
Acción mutante, בבימויו של אלכס דה לה איגלסיה.
קיקה (1994), בבימויו של פדרו אלמודובר. בסרט זה הופיעה בעירום מלא, "כדי להראות את פלאי הרפואה המודרנית".
לקריאה נוספת

Patrick Paul Garlinger, "Sex Changes and Political Transitions; or, What Bibi Andersen Can Tell Us About the Spanish Transition to Democracy", in Traces of contamination: unearthing the Francoist legacy in contemporary, edited by Eloy E. Merino, H. Rosi Song, 2005, pp 27-52 (Google Books)
הערות שוליים

↑  פבלו אוטין, אני רוצה להיות נערת אלמודובר, גלובס, 29.6.2006
| --- | --- |
בקרת זהויות :  NLI: 987007426544705171  BNE: XX1670055  GND: 1025142969  ISNI: 0000 0001 1647 9966  LCCN: no2001084529  SUDOC: 197028969  VIAF: 42145602542001362247   WorldCat (עם VIAF): 42145602542001362247
ג'וזף ל. מנקייביץ'

| --- | --- |

 לידה:  11 בפברואר 1909 וילקס-בארה, פנסילבניה, ארצות הברית 
 פטירה:  5 בפברואר 1993 (בגיל 83) בדפורד, ארצות הברית 
 מקום קבורה:  St. Matthew's Episcopal Churchyard 
 מדינה:  ארצות הברית 
 תקופת הפעילות:  מ-1929 
 מקום לימודים:  אוניברסיטת קולומביה (1928)  תיכון סטאיווסנט (1924) 
 בן או בת זוג:  Rose Stradner (1939–1958)  Elizabeth Young (1934–1937) 
 צאצאים:  טום מאנקיוויקז 
 פרסים והוקרה:  פרס אוסקר לבמאי הטוב ביותר  פרס אוסקר לבמאי הטוב ביותר (1950, 1949)  פרס אוסקר לתסריט המעובד הטוב ביותר (1951)  פרס אוסקר לתסריט המעובד הטוב ביותר (1950)  פרס גילדת הכותבים של אמריקה  פרס גילדת הבמאים האמריקנית  פרס מועצת ביקורת הקולנוע האמריקנית לסרט הטוב ביותר  כוכב בשדרת הכוכבים בהוליווד 
 פרופיל ב-IMDb
 
ג'וזף לאו מנקייביץ' (אנגלית: Joseph L. Mankiewicz‏; 11 בפברואר 1909 - 5 בפברואר 1993) היה תסריטאי, במאי ומפיק יהודי-אמריקאי, זוכה ארבעה פרסי אוסקר.
ביוגרפיה

נולד במזרח פנסילבניה לזוג מהגרים יהודים מגרמניה. כילד עבר עם משפחתו להתגורר בעיר ניו יורק. למד באוניברסיטת קולומביה. למשך תקופה עבד ככתב זר מטעם העיתון "Chicago Tribune", טרם כניסתו לתעשיית הקולנוע ההוליוודית. ב-1922 הוא החל לעבוד ככותב כותרות לסרטי ראינוע ואחר כך היה לתסריטאי מן המניין. במשך חמישה עשורים כתב תסריטים ל-47 סרטים, ובהם חמישה שהיו מועמדים לאוסקר. משנת 1936 החל גם להפיק סרטים הוליוודים נוסחתיים שהירבו להופיע בהם ג'ואן קרופורד וג'יימס סטיוארט. בין הסרטים הבולטים שהפיק נמנים: "זעם" של פריץ לאנג, "A Christmas Carol", "סיפור פילדלפיה", עליו היה מועמד לאוסקר כמפיק, ובנוסף כתב את התסריט, "אשת השנה" ו"מפתחות הממלכה", על פי הרומן של א. ג'. קרונין.
משנת 1946 החל גם לביים סרטים. סרטו החשוב הראשון כבמאי היה "מכתב לשלוש נשים", עם קירק דאגלס, עליו זכה בשני פרסי אוסקר: בימוי ותסריט מעובד. בשנת 1950 ביים סרט אפל בשם "באין מוצא", בו כיכב סידני פואטייה בהופעה קולנועית ראשונה. באותה השנה ביים את סרטו הידוע מכל, "הכל אודות חוה", אשר כתב לו גם את התסריט. הסרט, בכיכובה של בטי דייוויס, זכה בשישה פרסי אוסקר לרבות פרס האוסקר לסרט הטוב ביותר (וגם שניים למנקייביץ' עצמו : תסריט ובימוי), והיה זה גם הסרט היחידי עד ל"טיטניק" שקיבל 14 מועמדויות לפרס האוסקר, ביניהן חמש מועמדויות לקטגוריית המשחק. ב-1951 ביים את הסרט "יומנו של רופא" בכיכובם של קרי גרנט וג'ין קריין.
לאחר מכן ביים את סרט הריגול "חמש אצבעות", בכיכובו של ג'יימס מייסון, את הדרמה ההיסטורית "יוליוס קיסר" על פי המחזה של ויליאם שייקספיר, בו גילם מרלון ברנדו את מרקוס אנטוניוס וקיבל מועמדות שלישית רצופה לפרס האוסקר. כמו כן ביים את הגרסה הקולנועית למחזמר "ברנשים וחתיכות", שקיבל פרס גלובוס הזהב לסרט הקומי\מוזיקלי, ואת הדרמה המלחמתית "האמריקני השקט", על פי ספרו של גרהם גרין. הוא המשיך לעבד לקולנוע יצירות קלאסיות כ"פתאום, בקיץ האחרון", על פי המחזה של טנסי ויליאמס והאפוס ההיסטורי "קלאופטרה", שהיה לסרט היקר ביותר בזמנו (44 מיליון דולרים) שהצליח רק במעט לכסות את כל הוצאותיו. סרטו האחרון כבמאי היה "Sleuth", שהתבסס על המחזה זוכה פרס הטוני. בסרט כיכבו לורנס אוליבייה ומייקל קיין.
ב-1954 היה מועמד לפרס אוסקר לתסריט המקורי הטוב ביותר על הסרט הרוזנת היחפה.
אחיו הרמן מנקייביץ' היה תסריטאי נודע.
פרסי האוסקר

5 מועמדויות לתסריט\תסריט מעובד: "סקיפי", "מכתב לשלוש נשים", "אין מוצא", "הכל אודות חווה" ו"הרוזנת היחפה".
4 מועמדויות לבימוי: "מכתב לשלוש נשים", "הכל אודות חווה", "חמש אצבעות" ו"Sleuth".
מועמדות אחת לסרט הטוב ביותר: "סיפור פילדלפיה".
סך הכל: 12 שחקנים קיבלו מועמדות לפרס האוסקר בסרטים בבימויו של מנקייביץ', מתוך 48 מועמדויות. ארבעה מסרטיו היו מועמדים לסרט הטוב ביותר: "מכתב לשלוש נשים", "הכל אודות חווה", "יוליוס קיסר" ו"קלאופטרה".
בייסבול בישראל

בישראל, בייסבול לא נחשב לענף ספורט פופולרי. ארגון הבייסבול הישראלי, ה-IAB הוקם על ידי רנדי קאן ב-1985. ישנם כ-1,000 שחקנים ב-16 ערים ברחבי הארץ. מאמנים ותורמים מתנדבים מסייעים לצמיחה ולפיתוח של הספורט שכן משאבי הבייסבול נמוכים מאוד. נכון ל-28 במרץ 2023 הנבחרת מדורגת במקום ה-18 בעולם.
היסטוריה

בייסבול שוחק לראשונה בתקופת המנדט הבריטי בארץ ישראל ב-4 ביולי 1927. המגרש הראשון בישראל נבנה בקיבוץ גזר בשנת 1979 בתור מגרש סופטבול, וכיום יש בארץ מגרשי בייסבול במתחם הספורט ירקון בפתח תקווה, ברעננה ובבית שמש. ישראל שולחת מדי שנה נבחרות לאומיות בקבוצות גיל שונות לטורנירי בייסבול בינלאומיים. הביצוע הטוב ביותר עד כה במשחק בינלאומי היה מקום ראשון של הצעיר הישראלי (גילאי 10–12) באליפות אירופה 2009. בין 500 ל-1,000 ישראלים משחקים בקביעות בייסבול בליגת חובבים.
את משחק הבייסבול הביאו לישראל עולים מארצות הברית ומרבית השחקנים במשחק בישראל הם מי שעלו לישראל מארצות הברית או ילדיהם. מחקר שהתפרסם על ידי עמיר עקיבא סגל על הבייסבול בישראל הראה את החשיבות של המשחק לקליטת העולים בארץ ולקשר שלהם הן עם ארצות הברית והן לתחושתם כישראלים.
בשנת 2013 ישראל השתתפה בפעם הראשונה באליפות העולם בבייסבול הנקראת "World Baseball Classics", ובשנת 2017 נבחרת ישראל השתתפה שוב והגיעה למקום השישי בעולם. בשנת 2019 ישראל השתתפה באליפות אירופה והגיעה למקום הרביעי, ובשנת 2021 למקום השני. בשנת 2025 ישראל עתידה לארח את אליפות אירופה. באולימפיאדת טוקיו (2020) שהתקיימה בשנת 2021 ישראל השתתפה בפעם הראשונה עם נבחרת בייסבול, והגיעה למקום החמישי.
איגוד הבייסבול הישראלי

ארגון הפוטבול הראשון הוא האגודה הישראלית לבייסבול (IAB) שהוקם ב-1986 כעמותה ללא מטרות רווח, לצורך קידום ופיתוח הביסבול בישראל[1]. כיום (2023), האגודה מפעילה כ-80 קבוצות ב-5 ליגות בכ-16 מרכזים ובהם[2]: אביעזר, אפרת, עמק הארזים, בית הספר האמריקאי הבינלאומי באבן יהודה, בית שמש, גזר, חשמונאים, יד בנימין, כפר הבפטיסטים, מודיעין, מסילת ציון, משגב, תל אביב-יפו ותל מונד.
האגודה מלמדת נוער בייסבול, מארגנת טורנירים לאומיים וכן מסייעת בסיוע לקבוצות ישראליות בתחרויות בינלאומיות. האגודהמארגנת את הליגה לבייסבול, רוכשת ציוד רלוונטי, דואגת למתקנים ועוזרת בארגון המאמנים, השופטים וסגל השחקנים.
ה-IAB הוא חבר בוועד האולימפי של ישראל, בקונפדרציה של הבייסבול האירופי ובאיגוד הבייסבול הבינלאומי. ה-IAB כגוף המנהל הבלעדי של הבייסבול בישראל.
ביוזמת ה-IAB האקדמיה הישראלית לבייסבול הוקמה באוקטובר 2014 במגרש שבפתח תקווה.
ליגת הבייסבול הישראלית

בשנת 2007 שיחקה ליגת הבייסבול הישראליתאת עונתה הראשונה שש קבוצות הליגה היו תל אביב-ברק, נתניה טייגרס, בית שמש בלו סוקס, פתח תקווה פיונירס, מודיעין מיראקל ורעננה אקספרס. כל משחקי הליגה נערכו בשלושה מגרשים: מתחם הספורט ירקון, מגרש גזר ומגרש הבייסבול ספורטק שבתל אביב-יפו.
העונה השנייה בליגה (2008) בוטלה עקב קשיים כספיים אליהם נקלעה הליגה.
בעונת 2020/2021 בליגת הסניורס משתתפות 4 קבוצות: בית שמש, משגב, רעננה ותל אביב.
נבחרת ישראל בבייסבול

נבחרת ישראל בבייסבול היא נבחרת הבייסבול לגברים המייצגת את ישראל בתחרויות בינלאומיות. נכון ל-2023, הנבחרת מדורגת במקום ה-18 בעולם בדירוג של WBSC.הנבחרת חברה בקונפדרציית הבייסבול האירופית משנת 1995. הישגי השיא של הנבחרת הם: השתתפות באולימפיאדת טוקיו (2020), מקום שישי בוורלד בייסבול קלאסיק 2017 ומקום שני באליפות אירופה בבייסבול 2021.
ראו גם

ליגת הבייסבול הישראלית
נבחרת ישראל בבייסבול
כדורסל בישראל
פוטבול בישראל
הוקי קרח בישראל